היער הלאומי סיירה

תיאור

היער כולל חורשות אלונים במרגלות הרכס, יער עבות בגובה בינוני ונוף הררי ברמות הגובה העליונות. הוא משתרע בין הפארק הלאומי יוסמיטי בצפון, היחידה הצפונית של היער הלאומי סקוויה בדרום והפארק הלאומי קינגס קניון בדרום-מזרח, כשהוא גובל במזרח ובצפון מזרח ביער הלאומי איניו (ראו מפה בקישור החיצוני של אתר שלושת היערות), ונמצא בחלקים המזרחיים של מחוזות פרנסו, מדרה ומריפוסה.
שטח היער כולל את כל אזורי ארץ הבראשית קייזר ו"אגמי דינקי" במרכז היער, וחלקים של אזורי ארץ הבראשית ג'ון מיור (לאורך רוב גדול של הצד המזרחי של יער סיירה), אנסל אדמס (בצפון מזרח) ומונרך (בדרום מזרח), וסך של מעל 2,135 קמ"ר של אזורי ארץ בראשית (כ-40% מהיער).
ביער הלאומי סיירה אזורי פלורה ופאונה הרריים עם שפע חיות בר ודגים, והוא כולל 411 אגמים, 11 מאגרי מים, 82 שטחי מחנאות הכוללים 1,570 אתרי מחנאות, 36 שטחי פיקניק עם 326 אתרים וכ-1770 ק"מ של שבילי טיול בדרגות קושי שונות.

היסטוריה

היער הוקם מכוח חוק שחתם עליו הנשיא בנג'אמין האריסון ב-14 בפברואר 1893 בשם "שמורת יער הסיירה" כשהוא משתרע על פני 24,000 קמ"ר וכולל חלקים של שמונה מחוזות של קליפורניה, מטולומן (Tuolumne) בצפון ועד קֶרְן בדרום, ומוֹנוֹ ואִינְיוֹ במזרח.
4 שנים לאחר הקמת "שמורת יער הסיירה" הוקמה בחלק מדרום היער שמורת יער נפרדת שנקראה "דרום הסיירה" (Sierra South) כחלק מ"שמורות היער" (Forest Reserves). המושג "שמורות היער" הוחלף ב"יערות לאומיים" ב-4 במרץ 1907 ושטח "שמורת יער הסיירה" נקרא מעתה "היער הלאומי סיירה".
חלקים של "היער הלאומי סיירה" שימשו להקמה והרחבה של פארקים ויערות לאומיים: חלקים של דרום יער הסיירה שימשו להרחבת הפארק הלאומי סקוויה, "הפארק הלאומי גנרל גראנט" (כיום חלק מהפארק הלאומי קינגס קניון) ולהקמת היער הלאומי סקוויה; חלקים צפוניים של יער הסיירה המקורי שימשו להרחבת הפארק הלאומי יוסמיטי ולהקמת היער הלאומי סטניסלאוס; וחלקים מזרחיים שימשו להקמת היער הלאומי איניו ו"היער הלאומי טוייב" (Toiyabe National Forest - רובו בנבדה וחלקו הקטן במזרח קליפורניה ברכס סיירה נבדה)

מוקדי המשיכה

בין מוקדי המשיכה הבולטים ביער נמצאים "כיפת פרסנו", הר המפרי (Humphrey - גובה של 4,263 מטרים) שהוא הגבוה ביותר ביער, "סלע הקשת", "סלע הגלובוס", "הכדורים", אגם קְרָטֶר, אגם פלורנס, אגם ג'ורג' המוקף לוחות גרניט וסלעי גרניט מעוגלים וחלקים, מפל רונצ'ריה (גובה של כ-46 מטרים ורוחב של מעל 15 מטרים), "שולחן השטן" - תצורת לבה ואפר געשי המכסה את פני הקרקע, וחורשות נלדר ומקינלי של עצי סקוויה ענקית.

שבילי טיול

השביל Sierra Vista Scenic Byway ("דרך צדדית נופית של מראה הסיירה") שאורכו כ-160 קילומטרים ומהם כ-122 קילומטרים סלולים, הוא שביל הטיול החשוב ביותר העובר דרך רוב אזורי הנוף ביער, ובין השאר הוא עובר קרוב לתצורות גאולוגיות שונות כמו סלע הקשת, הסלע הכדורי, כיפת פרסנו (2,298 מטרים), "הכדורים", "פסגת המעיינות הקרים", אגם רדינגר וכן עובר בחורשת נלדר שבה עצי סקוויה ענקית.

בנוסף משביל זה ישנן נקודות תצפית מרהיבות כמו תצפית Mile High שממנה נשקף חלק מקו הפסגה של הסיירה כולל המינרטס, הר ריטר והר הממותה. היא צופה גם על כיפת הבלון, מאגר המים בריכת הממותה ונהר סאן ג'ואקין, ועל אזורי ארץ הבראשית ג'ון מיור, אנסל אדמס וקייסר.

כמו כן עובר שביל זה בקרבת נקודת המרכז המדויקת של קליפורניה (Exact Center of California) הנמצאת בקרבת אגם רדינגר בחלק הראשון של השביל.
השביל השני בחשיבותו ובאורכו הוא Sierra Heritage Scenic Byway ("הדרך הצדדית הנופית מורשת הסיירה") שאורכו בסביבות 110 קילומטרים שעובר בקרבת אגמי הנטינגטון ושֶׁיבֶר, ובדרך ישנן שתי נקודות תצפית: תצפית הגזע הלבן (White Bark) שממנה נשקף נוף מרהיב של אזורים מיוערים, שטחי אחו הרריים, פסגות גרניט ואזורי ארץ הבראשית ג'ון מיור אנסל אדמס וקייסר; ותצפית פרדינגר שממנה צופים על עמק סאן ג'ואקין, על מטעי תפוחים וכן על גבעות מכוסות פרחי בר באביב.
כמה שבילי טיול מתפתלים בשטחי ארץ הבראשית שביער. שבילים נוספים ראויים לציון קיימים בחורשת נלדר בין עצי הסקוויה.

פעילויות בילוי נוספות

חוץ מטיולים, מגוון פעילויות הנופש האפשריות ביער הן רבות: תרמילאות, מחנאות (כמו אזורי "מחנאות המעיינות החמים מונו" ו"מחנאות ערוץ החמור" [Jackass Meadow Campground)] הקרובים), פיקניק, רכיבת סוסים.

מקורות המים מציעים דייג ופעילות מים כמו שיט סירות, שיט קיאקים ורפטינג, סקי מים ושחייה. על מקורות המים ביער נמנים: אגם בס, אגם דוריס, מאגר וישון (Wishon Reservoir), מאגר קורטרייט (Courtright), נהרות המלכים ומרסד שכל אחד מהם הוא "נהר פראי ונופי לאומי", ופלג מונו (Mono Creek).

פעילויות חורפיות בשטחי סקי שונים המאפשרים גלישה במורד שהיא ענף ב"סקי אלפיני", גלישה בגלשן שלג, גלישה למרחקים שהיא ענף ב"סקי נורדי", משחקי שלג, הליכת שלג ונסיעה ברכב שלג. קיימים מעל 375 קילומטרים של שבילים לגלישה למרחקים שמהם מעל 335 ק"מ מטופלים ומתוחזקים, וכ-290 ק"מ של שבילים לנסיעה ברכב שלג שמהם כ-250 ק"מ מטופלים ומתוחזקים.